दसवीं के हर पर्चे में 80 से ज्यादा नंबर वालों की कॉपी दोबारा जंचेगी
दसवीं की जिस पर्चे में किसी छात्र को 100 में 80 से ज्यादा (या 80 फीसदी से अधिक) नंबर मिलेंगे, बोर्ड ने उनकी दोबारा जांच करने का फैसला लिया है। जांचने के बाद ऐसी तमाम उत्तरपुस्तिकाएं अलग कर दी जाएंगी और माशिमं दफ्तर भेजी जाएंगी। बोर्ड परीक्षाओं के लिए कॉपी जांचने का काम 6 मार्च से शुरू होगा। प्रदेश में इसके लिए 29 सेंटर बनाए गए हैं।
कापी जांचने के मामले में शुक्रवार को माशिमं के अफसरों ने मूल्यांकन केंद्र प्रभारी व जिला शिक्षा विभाग के अफसरों की बैठक ली। शिक्षाविदों ने बताया कि पुनर्मूल्यांकन का सिस्टम इस बार बदला है। उन्हीं छात्रों को पुनर्मूल्यांकन की छूट दी गई है जिन्हें 20 से ज्यादा और 80 से कम अंक मिले हों। 80 फीसदी से ऊपर अंक पाने वाले को यह सुविधा नहीं मिलेगी क्योंकि रिजल्ट जारी होने से पहले ही उनकी कॉपियां दो बार जांची गई होंगी। मूल्यांकन केंद्रों को निर्देश दिया गया है कि जिस विषय में किसी छात्र को मूल्यांकनकर्ता ने 80 अंक या इससे ज्यादा दिए हों, वह आंसरशीट अलग करेंगे। फिर इन्हें लिस्ट के साथ माशिमं भेजेंगे। यहां से यह आंसरशीट दूसरे सेंटरों में जाएगी, वहां दोबारा इनकी जांच होगी। मूल्यांकन में लापरवाही न हो, इसलिए मूल्यांकन को लेकर कई तरह के बदलाव किए गए हैं। माशिमं के अफसरों ने बताया कि इस बार मूल्यांकन केंद्रों में एक जनरल सुपरवाइजर भी होंगे। इनकी नियुक्ति मूल्यांकन केंद्र अधिकारी करेंगे। पिछले साल मूल्यांकन में हुए त्रुटि को रोकने के लिए यह व्यवस्था इस बार अलग से की जा रही है। जांची गई आंसरशीट के अंकों की पुनर्गणना एवं अमूल्यांकित अंश छूट तो नहीं गया है इस पर भी इस बार ध्यान दिया गया है। मूल्यांकनकर्ताओं को इसके लिए जवाबदार बनाया गया है।
अहम बदलाव
पुनर्मूल्यांकन उन कॉपियों पर जिनके नंबर 20 से ज्यादा, 80 से कम।
80 अंक या अधिक अंक वाली आंसरशीट दोबारा जांची जाएंगी।
मूल्यांकन केंद्रों में जनरल सुपरवाइजर होंगे, गल्तियों पर नजर रखेंगे।
पहले 10वीं के नतीजे
बोर्ड परीक्षाओं का मूल्यांकन 6 मार्च से शुरू होगा। मूल्यांकन दसवीं के साथ शुरू होगा, जो 20 मार्च तक चलेगा। यह परीक्षा 2 मार्च को खत्म हो गई है। बारहवीं की कॉपियां 15 मार्च के बाद जांची जाएंगी। माशिमं से दसवीं के रिजल्ट 31 मार्च तक जारी होने की उम्मीद है। 1 अप्रैल से नया सत्र शुरू होने वाला है। यही वजह है कि दसवीं का रिजल्ट पहले घोषित करने की कवायद चल रही है। बारहवीं के नतीजे 15 अप्रैल के बाद आएंगे।
hin_Deva hin_Deva hin_Deva kas_Deva hin_Deva hin_Deva hin_Deva hin_Deva hin_Deva